FTESË PUBLIKE PËR APLIKIM PËR EMËRIMIN E TRUPAVE PËR VLERËSIM TË KONFORMITETIT NË FUSHËN E PAJISJEVE NËN PRESION
Ministria e Ekonomisë, në mbështetje të Udhëzimit Administrativ (QRK) Nr. 05/2025 për Mënyrën e Emërimit të Trupave për Vlerësim të Konformitetit, fton subjektet e interesuara që plotësojnë kërkesat e përcaktuara me legjislacionin në fuqi të aplikojnë për emërim si Trupa për Vlerësim të Konformitetit në fushën e pajisjeve nën presion.
1. Baza ligjore
Procedura e emërimit zhvillohet në bazë të:
· Ligjit Nr. 06/L-031 për Pajisjet nën Presion;
· Rregullores (MZHE) Nr. 02/2019 për Kontrollin, Shqyrtimin dhe Vlerësimin e Sigurisë Teknike të Pajisjeve nën Presion në Shfrytëzim;
· Udhëzimit Administrativ (QRK) Nr. 05/2025 për Mënyrën e Emërimit të Trupave për Vlerësim të Konformitetit;
· legjislacionit tjetër përkatës në fuqi.
2. Llojet e trupave për vlerësim të konformitetit
Ministria e Ekonomisë, për fushën e pajisjeve nën presion, emëron trupat për vlerësim të konformitetit për këto kategori:
2.1. Trup i autorizuar për vlerësimin e konformitetit, përfshirë kalibrimin, testimin, certifikimin dhe kontrollet periodike të pajisjeve dhe instalimeve nën presion;
2.2. Trup i brendshëm i autorizuar për vlerësimin e konformitetit, përfshirë shqyrtimin dhe kontrollin periodik të pajisjeve dhe instalimeve nën presion, vetëm në kuadër të grupacionit të cilit i përket;
2.3. Trup i autorizuar për shqyrtimin dhe mbushjen e bombolave me gaz të lëngëzuar të naftës (GLN), përgjegjës për shqyrtimin, mbushjen, magazinimin, transportin, mirëmbajtjen dhe kontrollin teknik të bombolave me GLN;
2.4. Trup i autorizuar për shqyrtimin dhe mbushjen e bombolave me gazra teknike, përgjegjës për shqyrtimin, mbushjen, magazinimin, transportin, mirëmbajtjen dhe kontrollin teknik të bombolave me gazra teknike.
Këto kategori janë të përcaktuara në nenin 7 të Rregullores (MZHE) Nr. 02/2019.
3. Fushëveprimi i emërimit
Fushëveprimi i emërimit përcaktohet në përputhje me llojin e trupit dhe aktivitetet përkatëse të përcaktuara në Ligjin Nr. 06/L-031, Rregulloren (MZHE) Nr. 02/2019 dhe aktet e tjera përkatëse në fuqi.
Aplikuesi duhet të përcaktojë qartë në formularin e aplikimit llojin e trupit për të cilin kërkon emërim dhe fushëveprimin përkatës.
4. Kërkesat që duhet t’i plotësojë aplikuesi
Aplikuesi duhet të dëshmojë se i plotëson kërkesat teknike, profesionale, organizative dhe të paanshmërisë të përcaktuara në legjislacionin në fuqi.
Për Trupin e Autorizuar dhe Trupin e Brendshëm të Autorizuar, ndër të tjera, kërkohet:
· të jetë i regjistruar dhe të ketë strukturë organizative dhe veprimtari përkatëse;
· të dëshmojë kompetencën teknike dhe profesionale për fushën për të cilën kërkohet emërimi ose të paraqesë certifikatën përkatëse të akreditimit;
· të ketë personel me kompetencë dhe përgatitje përkatëse teknike e profesionale;
· të ketë person përgjegjës, i cili duhet të jetë inxhinier i diplomuar i makinerisë;
· personeli përgjegjës të ketë njohuritë dhe kualifikimet përkatëse për kërkesat themelore të sigurisë;
· të ketë personel me certifikata përkatëse për shqyrtime pa shkatërrim;
· të ketë kapacitetet dhe pajisjet teknike të nevojshme për kryerjen e aktiviteteve përkatëse;
· të garantojë pavarësinë dhe paanshmërinë në kryerjen e aktiviteteve të vlerësimit të konformitetit;
· të ketë sigurim ose garanci bankare në vlerën e përcaktuar me Rregullore;
· të përmbushë kërkesat e tjera të përcaktuara me Rregulloren (MZHE) Nr. 02/2019 dhe legjislacionin përkatës në fuqi.
Për Trupat për shqyrtimin dhe mbushjen e bombolave me GLN dhe gazra teknike, aplikuesi duhet të plotësojë kërkesat specifike të përcaktuara në nenet 9 dhe 10 të Rregullores (MZHE) Nr. 02/2019, përfshirë kapacitetet teknike, personelin përgjegjës dhe dokumentacionin përkatës. Për trupin për GLN, Rregullorja kërkon, ndër të tjera, kapacitete për magazinim, pastrim, mbushje, ngjyrosje dhe shqyrtim të bombolave, si dhe personel ku përfshihet së paku një inxhinier i diplomuar i makinerisë.
5. Dokumentet dhe dëshmitë që duhet të dorëzohen
Aplikuesi duhet të dorëzojë dokumentacionin dhe dëshmitë e përcaktuara në Rregulloren (MZHE) Nr. 02/2019, sipas llojit të trupit dhe fushëveprimit për të cilin kërkohet emërimi.
Dokumentacioni përkatës përfshin, sipas rastit:
· të dhënat e subjektit dhe dokumentet e regjistrimit në ARBK;
· aktin nënligjor mbi bazën e të cilit kërkohet emërimi;
· dëshmitë për kompetencën teknike dhe profesionale;
· dëshmitë për kualifikimin dhe kompetencën e personelit;
· certifikatat përkatëse të personelit;
· të dhënat mbi kapacitetet dhe pajisjet teknike;
· dëshmi për pavarësinë dhe paanshmërinë;
· dokumentacionin për nënkontraktimin, nëse aplikohet;
· policën e sigurimit ose garancinë bankare;
· deklaratën e aplikuesit për informimin e Ministrisë për aktivitetet dhe ndryshimet e rrethanave;
· dëshminë për pagesën e taksës administrative;
· dokumentet e tjera të kërkuara sipas llojit të autorizimit dhe fushëveprimit përkatës.
Në rast se kërkesat dëshmohen përmes certifikatës së akreditimit, të dhënat që përfshihen në certifikatën e akreditimit nuk kanë nevojë të dëshmohen përsëri me prova shtesë, në masën e përcaktuar me Rregulloren.
[bookmark: _Hlk239861378]Aplikuesi duhet të plotësojë formularin zyrtar të aplikimit, i cili mund të shkarkohet nga ueb-faqja e Ministrisë, ndërsa formulari i plotësuar duhet të ngarkohet në: inspektorati.me@rks-gov.net.
Dokumentacioni dhe dëshmitë përcjellëse të kërkuara mund të dorëzohen edhe fizikisht përmes Arkivit të Ministrisë së Ekonomisë, në përputhje me kërkesat e përcaktuara në legjislacionin në fuqi.
6. Mënyra e aplikimit
Aplikuesit duhet të ndjekin këto hapa:
1. Të shkarkojnë formularin zyrtar të aplikimit dhe  kërkesave për autorizim nga ueb-faqja e Ministrisë së Ekonomisë, në linkun: https://me.rks-gov.net/formularet-2/; 
2. Të plotësojnë dhe nënshkruajnë formularin zyrtar të aplikimit; 
3. Të përgatisin dokumentacionin dhe dëshmitë përcjellëse të kërkuara me këtë Ftesë Publike, sipas legjislacionin përkatës, të cilat dëshmojnë përmbushjen e kritereve për emërim; 
4. Formularin e plotësuar të aplikimit dhe dokumentacionin/dëshmitë përcjellëse mund t’i ngarkojnë dhe t’i dërgojnë në adresën elektronike: inspektorati.me@rks-gov.net; 
5. Dokumentacionin e plotë të aplikimit, përfshirë formularin dhe dëshmitë përcjellëse, aplikuesi mund ta dorëzojë edhe fizikisht përmes Arkivit të Ministrisë së Ekonomisë, brenda afatit të përcaktuar në këtë Ftesë Publike.

7. Afati për aplikim
Afati për dorëzimin e kërkesës për emërim është së paku pesëmbëdhjetë (15) ditë pune nga dita e publikimit të kësaj Ftesë Publike, në përputhje me nenin 4 të Udhëzimit Administrativ (QRK) Nr. 05/2025.
Data e publikimit: [10/09/2026]
Afati i fundit për aplikim: [30/09/2026]
8. Vërejtje
Aplikuesit janë të obliguar që të sigurohen se formulari i aplikimit është plotësuar në tërësi dhe se dokumentacioni i kërkuar është dorëzuar brenda afatit të përcaktuar.
Procedura e emërimit zhvillohet në përputhje me Udhëzimin Administrativ (QRK) Nr. 05/2025 dhe legjislacionin sektorial në fuqi.
Për informata shtesë lidhur me procedurën e aplikimit, aplikuesit mund të kontaktojnë Njësinë përgjegjëse të Ministrisë së Ekonomisë.

